Gedagte vir die dag: Die “regte” nommerplate is nie gelyk aan seën nieArgieffoto (Foto: geralt, Pixabay) Omdat hierdie “kinders” mense van vlees en bloed is, het Jesus ook ten volle mens net soos hulle geword. Want Hy kon net sterf as Hy ten volle mens was en Hy kon net deur self te sterf hom die nekslag toedien wat mag oor die dood gehad het – die duiwel. (Hebreërs 2:14) Ek was verstom toe ek ’n grênd kar iewers opmerk met nommerplate wat uitroep “Blessed”. Ewe oorbluf was ek toe ek ’n foto van ’n luukse voertuig sien met nommerplate wat sê “God’s Gift”. Toe wonder ek wat arm mense moet dink as hulle by sulke “geseënde” voertuie verbyloop. Luukse motors rym nie in my wêreld met seën nie. Voor jy my verkeerd hoor, dit is nie opsigself verkeerd om goeie motors te ry nie. Maar om dit eksklusief as ’n vertoonvenster van God se seën uit te stal, is om die verhaal van Jesus mis te verstaan. Hy het om ons onthalwe arm geword. Hy het Homself leeggemaak van hemelse glorie en in slaweklere tussen ons kom loop. Jesus se kruis is ons seën; sy lydingsbeker is ons lewe. Ons as sy navolgers het ook ’n kruis om te dra. En ek dink nie dis luukse motors nie! Ons lewe is voltyds in diens van God.